CELEX: 62007TN0320
Language: el
Date: 2007-08-24 00:00:00
Title: Υπόθεση T-320/07: Προσφυγή της 24ης Αυγούστου 2007 — Jones κ.ά. κατά Επιτροπής

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/37
            
         Προσφυγή της 24ης Αυγούστου 2007 — Jones κ.ά. κατά Επιτροπής
   (Υπόθεση T-320/07)
   (2007/C 247/61)
   Γλώσσα διαδικασίας:η αγγλική
   Διάδικοι
   
      Προσφεύγοντες: Glenn Jones και Daphne Jones (Neath, Ουαλία), FForch-y-Garron Coal Company Ltd (Neath, Ουαλία), Desmond Ivor Evans και David Raymond Evans (Maesteg, Ουαλία) (Εκπρόσωπος: D.I.W. Jeffreys, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   
               —
            
            
               Να ακυρωθεί η από 18 Ιουνίου 2007 απόφαση της Επιτροπής στην υπόθεση COMP/37.037 που αφορά την καταγγελία των προσφευγόντων περί παράνομης διακρίσεως ως προς τις τιμές από το Central Electricity Generating Board και
            
         
               —
            
            
               να καταδικαστεί η καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφυγή αυτή ασκήθηκε βάσει του άρθρου 230 ΕΚ με αίτημα την ακύρωση της από 18 Ιουνίου 2007 αποφάσεως της Επιτροπής (υπόθεση COMP/37.037 — SWSMA), με την οποία απορρίφθηκε η καταγγελία σύμφωνα με την οποία οι πρακτικές τιμολογήσεως του Central Electricity Generating Board προς τους παραγωγούς άνθρακα, κατά το χρονικό διάστημα 1984-1990, συνιστούσαν παράνομη διάκριση ως προς τις τιμές έναντι των ιδιωτών παραγωγών άνθρακα, συμπεριλαμβανομένων των προσφευγόντων, η οποία αντέκειτο στο άρθρο 4, στοιχείο β', της τότε ισχύουσας Συνθήκης ΕΚΑΧ.
   Οι προσφεύγοντες υποστηρίζουν ότι με την εν λόγω απόφασή της η Επιτροπή υπέπεσε σε θεμελιώδη νομικά σφάλματα και/ή σφάλματα εκτιμήσεως και, ως εκ τούτου, η απόφαση πρέπει να ακυρωθεί.
   Οι προσφεύγοντες ισχυρίζονται ότι η Επιτροπή υπέπεσε σε νομικό σφάλμα εκτιμώντας το ζήτημα της διακρίσεως ως προς τις τιμές σε εθνική βάση και όχι σε σχέση με την τοπική αγορά, στην οποία δραστηριοποιούνται οι προσφεύγοντες. Επιπλέον, οι προσφεύγοντες υποστηρίζουν ότι είναι εσφαλμένη η απόφαση της Επιτροπής ότι τα ιδιωτικά ορυχεία που έχουν άδεια μπορούν να προμηθεύουν περιορισμένες μόνον ποσότητες άνθρακα και τούτο βραχυπρόθεσμα, λαμβάνοντας υπόψη το μέγεθος των εγκαταστάσεών τους και την πολιτική χορήγησης αδειών του British Coal Corporation. Τέλος, οι προσφεύγοντες ισχυρίζονται ότι η Επιτροπή εσφαλμένα κατέληξε στο συμπέρασμα ότι, αφού έχει παύσει να ισχύει η Συνθήκη ΕΚΑΧ και η Επιτροπή δεν έχει πλέον αποκλειστική αρμοδιότητα επί των παραβιάσεων της εν λόγω Συνθήκης, δεν απαιτείται πλέον απόφαση της Επιτροπής πριν από την προσφυγή στα εθνικά δικαστήρια για την παροχή έννομης προστασίας.